ઉપરાંત, હું છેલ્લા ત્રણ વર્ષ મુંબઈમાં રહેતો હતો; ધારાશાસ્ત્રીઓના સત્તત સંપર્કમાં હતો; સોલીસીટર મારી પાસે લેણી પડતી રકમનો તગાદો કરતા નહોતા, છતાં એટલી વાત તો નક્કી જ હતી કે જો હું દાવો હારી જાઉં, તો મારે ચારેક હજાર રૂપિયાનું તો કેવળ અદાલતી ખર્ચ અને અવળું પડે તો સામા પક્ષનું પણ ખર્ચ ભરપાઈ કરી દેવાની તૈયારી રાખવાની હતી. એ તૈયારી એટલે આવતાં કોણ જાણે કેટલાંય વર્ષો સુધીની કલમ મજૂરી.